## Emergències demana extremar la precaució davant el risc per vents forts i incidix en la necessitat de la col·laboració ciutadana per a detectar possibles incendis

*** S’ha decretat l’alerta davant la previsió de ratxes de vent que poden arribar fins als 80 quilòmetres per hora
* El risc d’incendis és alt o extrem en quasi tota la Comunitat Valenciana, la qual cosa activa actuacions preventives i restrictives per l’ús del foc**

La Conselleria d’Emergències i Interior, a través del Centre de Coordinació d’Emergències de la Generalitat Valenciana, ha demanat extremar la precaució davant el risc per vents forts a l’interior i litoral nord de Castelló, interior sud de València i en el sud de la província d’Alacant a on este dimecres es poden superar els 80 quilòmetres per hora, segons les previsions de l’Agència Estatal de Meteorologia (AEMET).

La secretaria autonòmica d’Emergències i Interior, Irene Rodríguez, ha recordat la necessitat de seguir els consells d’autoprotecció davant episodis de vent. Entre els quals figuren, segons ha recordat, “evitar anar per zones arbrades o passar prop de ruïnes, obres en construcció, tanques o antenes, atés que es poden produir despreniments”. També ha sol·licitat precaució durant els desplaçaments per carretera.

A més, ha incidit en la importància de la col·laboració ciutadana per a evitar incendis forestals, “especialment en dies com hui, amb fortes ratxes de vent”, ja que a esta situació se sumen “les tempestes seques que s’han produït durant els últims dies i que han portat a declarar el risc alt o extrem d’incendis forestals en quasi tota la Comunitat Valenciana”.

“Tots els dispositius estan en prevenció i avisats per este risc, però també és important recordar que si es veu una columna de fum o foc es cride immediatament al telèfon 1.1.2 per a ajudar a impedir que un conat es convertisca en un gran incendi forestal”, ha destacat la secretària autonòmica.

La secretària autonòmica ha recordat que, amb nivell 3, risc extrem d’incendi, “està prohibit encendre foc en zona forestal i al voltant d’esta i també se suspenen tots els treballs i l’ús de les barbacoes en les zones habilitades de les àrees recreatives”.

En concret, el nivell de preemergència pel risc d’incendis forestals és extrem en el sud d’Alacant i alt en la resta de la Comunitat Valenciana, excepte en la zona del golf de València, a on el risc és baix-mitjà.

**Consells davant un episodi de fort vent**

Davant un episodi de fort vent, resulta necessari revisar les vivendes perquè no hi haja cornises, balcons i façanes en mal estat que puguen produir caigudes de rebles i enderrocs, tancar portes i finestres per a evitar corrents d’aire que puguen portar al trencament i caiguda de vidres, assegurar elements com els tendals, persianes i antenes i retirar tests, gàbies o qualsevol objecte que puga caure al carrer.

Així mateix, s’aconsella evitar al màxim els desplaçaments, allunyar-se de cases velles o en mal estat, evitar els murs i les tanques publicitàries, així com no transitar per parcs o avingudes arbrades, ja que els arbres oferixen el perill de caiguda i trencament de grans branques.

També és important no passar per davall de bastides o edificis en construcció i allunyar-se de pals de llum i torres d’alta tensió, atés que es consideren molt perillosos, i avisar a l’1·1·2 en cas de caiguda d’estos.

En la mesura que siga possible, es recomana evitar circular per carretera i, si resulta necessari desplaçar-se, usar preferentment el transport públic, a més d’informar-se de la predicció meteorològica. D’altra banda, també resulta convenient reduir la velocitat a límits de seguretat, ja que un colp de vent pot provocar desviaments de la trajectòria.

A més, cal tindre en compte que les motos i els vehicles de grans dimensions que oferixen una gran superfície de contacte amb el vent (camions, furgonetes, vehicles amb remolc o autocaravanes) corren el perill de bolcar davant vents transversals. Finalment, en cas de necessitat, és recomanable parar en una zona segura i esperar que amaine el vent.

Fecha: 16/04/2025